Udbudsmaterialet til indkøb af nye togvogne er netop blevet offentliggjort.



Dermed er DSB et skridt nærmere en afgørelse om, hvem der skal producere de nye togvogne, der efter planen skal være klar til at køre på skinnerne i 2022. Vinderen af udbuddet kan se frem til at skulle producere 40-56 vogne til en samlet pris på 1,2 mia. kroner. Prisen er inklusiv anskaffelse af 16 nye Vectron el-lokomotiver. Anskaffelsen ligger udover de 26 lokomotiver, der allerede er bestilt.* I udbudskontrakten fremgår det også, at DSB selv skal stå for vedligehold af de nye vogne.



”Det er endnu et væsentligt skridt i fornyelsen af DSB’s togflåde. Med udbuddet føjer vi togvogne til rækken af initiativer til gavn for vores kunder,” siger Flemming Jensen, administrerende direktør i DSB og fortsætter:



"Det er vores forventning, at vi i slutningen af 2019 kan skrive kontrakt med vinderen af udbuddet med henblik på at få vognene leveret i løbet af 2022. Men er det muligt at få vognene tidligere, vil vi naturligvis arbejde for det."



Der nu vil gå lidt over et år, før DSB tager stilling til, hvem der skal producere de nye vogne.

*Rettelse, den 5. september 2018 i afsnit 2 er tilføjet: "Prisen er inklusiv anskaffelse af 16 nye Vectron el-lokomotiver. Anskaffelsen ligger udover de 26 lokomotiver, der allerede er bestilt."